በክልሉ ከ4 ነጥብ 26 ቢሊዮን ብር በላይ ግብር ተሰብስቧል፡፡
ባሕር ዳር፡ ሕዳር 16/2012ዓ.ም (አብመድ) በአማራ ክልል የሚገኙ በርካታ ባለሀብቶችና ተቋማት በሀገር አቀፍ ደረጃ ታማኝ ግብር ከፋዮች ተብለው ተሸልመዋል፡፡ ዕውቅናም ተሰጥቷቸዋል፡፡ ታማኝ ግብር ከፋይ ከሆኑ ሰው ጋር ቆይታ አድረገናል፡፡ የአዲናስ አጠቃላይ ሆስፒታል በሀገር አቀፍ ደረጃ በታማኝ ግብር ከፋይነት ሽልማት የተበረከተለት ድርጅት ነው፡፡ ሐሳባቸውን ለአብመድ የሰጡት የሆስፒታሉ ከፊል ባለሀብትና ኃላፊ መኩ ዳምጤ (ዶክተር) “ሕግን አክብረን ስለሠራን ተሸላሚዎች ሆነናል” ብለዋል፡፡ግብር ግዴታ ነው የሚሉት ዶክተር መኩ ማንኛውም ግብር ከፋይ መረጃን በጥራትና በትክክለኛነት በመያዝ የሚጠበቅበትን መክፈል አለበትም ብለዋል፡፡ ግብር ካልተከፈለ የሀገሪቱ ኢኮኖሚ ችግር ላይ እንደሚወድቅ የተናገሩት ዶክተሩ ግብር ከፋዩ ትክክለኛ መረጃን በመያዝ ትክክለኛውን ግብር መክፈል እንዳለበትም አመላክተዋል፡፡ ትክክለኛውን የሒሳብ አያያዝ ከተያዘ ትርፉና ኪሳረው ስለሚታወቅ ግብር ለመክፈልም አመቺ ይሆናል ነው ያሉት ዶከተር መኩ፡፡